Biiblã kibay sebre
SEB-KÃNGÃ togsda kibay sẽn yaa sɩda. Kibayã yita Biiblã sẽn yaa sebr ning sẽn tar yõod n yɩɩd sɛb a taabã fãa wã pʋgẽ. Kibayã gomda Wẽnnaam sẽn wa n na n naan dũniyã yelle, la bũmb ning sẽn zĩnd rẽ tɛk n tãag tõnd wakatã me yelle. B leb n wilgda Wẽnnaam sẽn kãab t’a na n maana bũmb nins ka la bilfã menga.
Seb-kãngã na n sõng-y lame tɩ y bãng bũmb ning sẽn be Biiblã pʋgẽ. A gomda neb nins yell b sẽn gomd Biiblã pʋgẽ wã yelle, la b sẽn maan bũmb ninsã me yelle. A leb n wilgdame tɩ Wẽnnaam kãabame tɩ tẽngã na n wa lebga arzãna, tɩ nebã vɩɩmd a pʋgẽ wakat sẽn kõn sa.
Yaa kibay 116 n be sebrã pʋgẽ. B welga kibayã zĩis a nii. Babg fãa sɩngrẽ, b wilga b sẽn na n gom bũmb ning yellã koɛɛg-koɛɛga. Kibayã sẽn pʋgd taab to-to sebrã pʋgẽ wã kell n zemsa ne sẽn sɩd yɩ to-to wã. Woto na n sõng-y lame tɩ y bãng kibar fãa sẽn zĩnd sasa ningã.
B togsa kibayã ne goam võor wʋmb sẽn yaa nana. Kamb wʋsg meng na n tõog n karm-b-la b toore. Roagdbã na n yãame tɩ kom-kɩdsã na n nonga kibayã n dat tɩ b karemd naoor wʋsg tɩ b kelgdẽ. Sebrã kareng na n talla yamleoog ne kambã la kãsembã me.
Kibar fãa baasgẽ, b ninga verse rãmb sẽn wilgd kibarã sẽn yit zĩig ning Biiblã pʋgẽ. Yɩta sõma tɩ y karem-ba.
B lebs n dɩka Biiblã verse rãmb goam seb-kãngã pʋgẽ. La b togs-b-la ne goam sẽn yaa nana tɩ kambã tõe n wʋmb b võor sõma. Verse rãmb nins sẽn be kibar fãa baasgẽ wã yaa sẽn na yɩl n sõng-y tɩ y bãng kibarã sẽn be zĩig ning Biiblã pʋgẽ.
mos_Latn mos_Latn mos_Latn mos_Latn mos_Latn mos_Latn mos_Latn